**ИЗВЕШТАЈ СА СУПЕРВИЗИЈСКОГ САСТАНКА**

**Време одржавања:** 16.12.2019.

**Место одржавања:** Београд

**Учесници:** супервизори из одељења Градског центра за социјални рад у Београду: Савски Венац, Палилула, Чукарица, Нови Београд, Лазаревац, Врачар, Гроцка, Обреновац и саветници Републичког завода за социјалну заштиту.

**Приказ случаја**

Центар за социјални рад ради на проблему насиља у породици и регулисању личних контаката детета и оца. Поверавање малолетног детета (Софија, рођена 2013.године) је окончано 2014. год, где је Софија поверена мајци на старање, а контакти детета са оцем су одређивани по договору.

Од 2017. године, ЦСР је ангажован поводом пријава мајке због насилног понашања оца. Мајка живи са својом мајком, која је пензионер (лекар физијатар), сестром, која је студент и Софијом. Све их издржава бака, приходима од пензије.

Софијин отац је у међувремену био на четворогодишњем издржавању казне затвора (поседовање и стављање у промет психоактивних суспстанци). Живи са својим родитељима и млађим братом. Пре пет месеци је задобио тешке телесне повреде од НН лица.

У заштити од насиља мајка је сву одговорност делегирала на орган старатељства. ЦСР је одреаговао покретањем поступка за заштиту од насиља у породици (забрану приласка и забрану узнемиравања). После сложеног и дугог поступка мере су изречене, а потом и продужене. Мере су кршене (отац је виђао дете у стану мајке!), о чему је ЦСР обавештавао суд, али није било реакција.

Отац је наводио да мајка врши психолошко насиље над њим, пре свега манипулишући пријавама насиља, које је означавао као лажне.

Мајка је 2018. године покренула поступак за измену модела виђања оца и детета, а ЦСР је предложио надлежном суду, привременом мером, виђање у контролисаним условима, у просторијама ЦСР, са проценом да постоји ризик од понављања насилних образаца односа приликом преузимања детета ( мајка је раније уредно одводила дете на виђање са оцем у затворским просторијама).

Међутим, од изрицања мера за заштиту од насиља у породици, мајка одбија сваку сарадњу са ЦСР, као и отац те ЦСР не успева да одради конкретне поступке у припреми за виђање детета и оца у просторијама ЦСР, као ни друге потребне поступке у процени. Све контакте ЦСР успева да оствари нејчешће ненајављеним теренским посетама породици.

**Тешкоће које је водитељ случаја имао у раду са овом породицом:**

* Проблем у сарадњи са оба родитеља-одбијају сарадњу са ЦСР
* Проблем у сарадњи са институцијама система - пре свега са Судом: стално тражење нових и нових налаза и допуна, што значајно продужава поступке и не уређује се ситуација и не решавају проблеми

**Супервизијско питање :**

**Како да орган старатељства обавља активности из своје надлежности у заштити малолетног детета, када родитељи детета не сарађују ?**

**Рад супервизијске групе:**

Супервизијска група је организовала рад по овом приказу тако што су радили сви у малим групама (Бзз групе) на следеће три групе питања:

* Шта је најбољи интерес овог детета- Софије? Који показатељи су релевантни за процену најбољег интереса за ово дете и његову ситуацију?
* Ко све и како угрожава (може да угрожава) најбољи интерес детета, који су ризици? Који подаци могу дати одговор на ово питање?
* У односу на које домене заштите најбољег интереса овог детета ЦСР треба да реагује из одговорности органа старатељства? Шта ЦСР може да предузме (активности, услуге, мере) да би остварио свој мандат (активности, услуге, мере)?

**Исходи рада групе:**

* Најбољи интерес детета мора да буде фокус рада ЦСР у оваквим случајевима (проблеми односа детета и једног родитеља и проблем насиља у породици).
* У процени најбољег интереса детета, професионалац мора да обави сложену и продубљену процену, а у дефинисању најбољег интереса мора да се руководи свим индивидуалним специфичностима детета, њеним личним карактеристикама (психолошке, физичке, емоционалне, социјалне карактеристике, здравље, доминирајуће расположење, осећање задовољства, односима са другима, димензије сарадње, отворености, емоционалне стабилности, активности, како описује и доживљава родитеље а како себе, које забране и које дозволе родитељи упућују, шта јој се највише а шта најмање свиђа код родитеља у делу понашања), затим позицијом у породици, као и функционисањем у заједници и вршњачким односима (нпр. Софија, не похађа вртић, иако је уписана, јер је „нико не води“?);
* Такође, ЦСР мора да обави сложену и продубљену процену квалитета родитељства оба родитеља: зрелост родитељства (препознавање потреба детета, задовољавање потреба, развијање са дететом, неговање идентитета детета, делегирање улога и одговорности...), улоге у породици у којој дете живи (кад ко са ким разговара, ко кога штити, ко од кога зависи, сукоби у породици и начин њиховог разрешавања-како дете у свему партиципира, сарадња родитеља, ставови родитеља о васпитању детета, историја њиховог одрастања, ниво разумевања и емпатије у односу према детету ..), које су снаге детета и како их породица развија (осећања, мисли, понашања, вредности, социјални живот...), и наравно параметрима сигурности и безбедности;
* У дискусији на питање ко све угрожава најбољи интерес детета и који су домени ризика, група је „проширила“ визуру проблема - сви одрасли у животу овог детета на различит начин и у различитом степену угрожавају најбољи интерес детета: безбедност детета кроз отворене и континуиране сукобе пред дететом свих; неадекватна развојна стимулација-структура живота породице не прати потребе детета; неадекватним границама и улогама мајке, баке, тетке; индуковање детета против другог родитеља; онемогућавање контакта са породицом оца; нестабилном животном организацијом, неадекватним животним стилом мајке и породице мајке; злоупотреба супстанци од стране оца и ризични животни стил који може да угрози дете ( криминогена сфера ); укључивање детета у конфликт; изолација од вршњака.
* На питање у односу на које домене заштите ЦСР треба да реагује, кристалише се да ЦСР треба прво да истакне одговорност родитеља за добробит детета (а не толико других особа, баке на пример, а да те друге особе треба третирати као могући ресурс у планирању заштите детета). ЦСР треба да се усмери на кључне домене ризика за дете, а не на све аспекте како су претходно препознати. Група наглашава потребу заштите безбедности и сигурности детета (у свим односима и ситуацијама, укључујући и могућу зависност од ПАС код оца); регулисања контаката оца и детета тако да то обезбеђује безбедност детета и самостално и слободно неговање односа детета са родитељем са којим на живи; рад на родитељским компетенцијама кључним за безбедност и складан развој и сазревање детета.
* Група закључује да ЦСР има на располагању:
* Поновну продубљену процену потреба детета која треба да да јасан и недвосмислен одговор који домени добробити детета су све угрожени, где су све ризици за дете;
* Креирање плана услуга са конкретним задацима родитељима који ће обезбедити безбедност и сигурност детета и довољно добре услове за раст и развој;
* Уколико не остваре потребну сарадњу родитеља, на располагању су им мере: корективни надзор; покретање поступка извршења предложеног модела виђања по службеној дужности; покретање поступка за заштиту права детета.
* Група наглашава и „унутрашњи проблем“. Тешко успоставњање сарадње са правницима и спремност да се ангажују у оваквим, сложеним, поступцима, те да различити правници различито тумаче могућности поступања ЦСР.
* Жртви (одраслој особа, жени или мушкарцу) треба пружити подршку, али, без обзира што су претрпели насиље у породици, не може им се отписати одговорност на плану родитељских обавеза и одговорности, њихова дужност да штите права и интересе малолетног детета, поготову када подршку органа стратељства да ојачају своје компетентно родитељство не прихватају, или не извршавају договорено.
* Супервизор има функцију да свог водитеља, у раду са оваквим породицама води кроз процес у односу на: фокусирање пре свега на дете, а не да се усмере доминантно на родитеље; реалистично постављање циљева рада (не циљеви који траже идеалну промену ); доношење одлука које су ефективне и које јасно разликују одговорност водитеља од одговорности чланова породице (да не преузима њихову одговорност када су способни да је преузму ); да даје подршку и позитиван фидбек у свим ситуацијама постојања отпора, било код корисника, било код сарадничких институција.

**Рефлексије на ток и тему рада супервизијске групе**

* Супервизори издвајају као значајно структуирање рада на овом проблему: чини да је слика јаснија, да се „ствари“ боље посложе и да се проблем јасније види;
* Такође, препознају да се у раду са тешким породицама, професионалци усмере на одрасле, а дете некако буде у другом плану, иако у ствари, када је дете у фокусу, све је јасније и делује да можемо бити ефикаснији.
* Професионалац стално мора да ради на себи и да има време и простор за размену, јер водитеље често преплаве сукоби и не виде правог корисника, а у раду се нарочито мало усмеравају на дете;
* Неки се питају колико су, као супервизори, спремни да овако прођу случај са водитељем, када се водитељ у раду „заглави“;
* Такође, препознају да они као професионалци знају много, што је и рад ове групе показао, а да то себи ретко кажу;
* Истичу да је овакво трагање за најбољим интересом детета, систематично и значајно, јер не треба тражити идеално, нити идеалну промену.
* Супервизори предлажу да и правници буду укључени у овакав рад, или бар да се за правнике организује овакав рад на конкретним случајевима.

Саветници

Сњежана Јовић

Весна Трбовић